3 in hof oor lyk buite Kuruman | Netwerk24
Deur Charné Kemp 13 September 2018 16:40
Drie verdagtes sal volgende week aansoek om borgtog in die hof in Mothibistad doen nadat ’n verkoolde lyk Maandag in Bathlaros buite Kuruman gevind is.
Onalemang Mathlole (22), Phenyo Majeng (30) en Ntutuzele Kock (25) het Woensdag vlugtig die eerste keer in die hof verskyn.
Kapt. Sergio Kock, polisiewoordvoerder, sê die lyk is nog nie geïdentifiseer nie.
Dit volg op die verdwyning verlede Vrydag van Ronnie Haarhoff (80).
Volgens Francois Haarhoff, Ronnie se seun, sal hy Vrydag hoor of die lyk moontlik sy pa s’n is.
“Die polisie het DNS-monsters geneem om die lyk se identiteit te probeer vasstel.”
Sy pa se selfoon is ook nog nie opgespoor nie.
“Toegang tot sy bankrekening is gestop, maar geen geld is weg nie.”
Hy het verlede Vrydag omstreeks 09:00 die laaste keer telefonies met sy pa gepraat.
“Die Mimosa-ouetehuis het my Vrydagaand laat weet dat hy vermis is. Hy het nie vir aandete opgedaag en om sy medisyne te kry nie.”
Hy het vermis geraak toe hy van die ouetehuis gery het om inkopies te gaan doen.
Sy pa se motor is later naby Kagung opgespoor.
Meer oor: Ronnie Haarhoff